ANEXA nr.1 la HCL nr………………
TABEL
privind atribuirea şi schimbarea de denumiri

1. ZONA GRIGORE ALEXANDRESCU - ARADULUI

TRONSONUL 1


STRADA „ION FLUERAŞ”
Stradă nouă adiacentă străzii Grigore Alexandrescu, situată între străzile Vasile Loichiţă şi Pelbartus.

Ion Flueraş (n. 2 noiembrie 1882, Chereluş, comitatul Arad – d. 7 iunie 1953, Gherla, regiunea Cluj), a fost un om politic social - democrat român din Arad, de meserie rotar, membru al Consiliului Dirigent al Transilvaniei (1918-1920), a candidat  la alegerile din 1928 pe listele P.N.Ţ, fiind ales deputat, a fost preşedinte al  Confederaţiei Generale a Muncii (1926-1938), când sindicatele au fost interzise în România, la scindarea P.S.D.R. (1946) s-a alăturat  grupării lui C. Titel – Petrescu, care a pus bazele Partidului Social – Democrat Independent, a fost arestat de autorităţile comunsite în iunie 1948, condamnat la 15 ani de temniţă grea şi a fost omorât în închisoarea Gherla în 1953.

2. ZONA MEHALA – STR. LT. OVIDIU BALEA

TRONSONUL 2


 STRADA „DAN MATEESCU”

Stradă nouă perpendiculară pe str. Lt. Ovidiu Balea, situată la sud de aceasta.
Dan Mateescu (n. 15 noiembrie 1911, Călăraşi – d. 15 aprilie 2008), a fost un inginer român, membru titular al Academiei Române şi preşedinte al filialei Timişoara, a fost profesor universitar la Timişoara, a introdus noi metode de proiectare a structurilor pentru podurile metalice asimilate în Germania, studii teoretice şi experimentale în domeniul construcţiilor metalice (Cupola  Pavilionului expoziţional naţional, structura metalică a centralei hidroenergetice de la Porţile de Fier, săli de sport, poduri de cale ferată, hangare de avioane).

3.  ZONA RONAŢ – STR. COMOAREI

TRONSONUL 3


STRADA „VASILE DEHELEANU”  

Stradă nouă perpendiculară pe str. Comoarei, situată la vest de aceasta, constituită de De 889 - 4 m şi tronsonul parcelei nr. cad. 439786 cu lăţimea de 10 m situat în imediata vecinătate a De 889.


Vasile Deheleanu (n.12 august 1910, Timişoara – d. 30 aprilie 2003) a fost un fotbalist român, cel mai longeviv jucător din echipa Ripensiei, de profesie economist, a jucat cu echipa naţională de fotbal a României la Campionatul Mondial de Fotbal din 1934 (Italia), a antrenat echipa de juniori a Ripensiei obţinând un titlu cu acesta în 1948, a antrenat în trei mandate Politehnica Timişoara.


4.  ZONA CALEA ŞAGULUI– STR. GRĂDINII

TRONSONUL 4


STRADA „TOMA DORDEA”

Stradă fără nume situată între Calea Şagului şi Strada Grădinii, perpendiculară pe Calea Şagului în vecinătatea imobilului de pe Calea Şagului cu nr.94, fost tronson al străzii Grădinii, care în prezent nu are denumire.

Toma Dordea (n.1 ianuarie 1921, Bungard, jud. Sibiu– d. 11 aprilie 2015, Timişoara) a fost un academician român, inginer, absolvent cu menţiunea Magna cum Laude al Facultăţii Electromecanice la Politehnica Timişoara, profesor universitar la Politehnica Timişoara, specialist în domeniul maşinilor electrice, preşedinte al filialei Timişoara al Academiei Române, membru titular al Academiei de Ştiinţe Tehnice din România, răsplătit cu titluri de Doctor Honoris Causa din partea Univ. Tehnice din Cluj – Napoca, a Univ. din Craiova, a Univ. “Politehnica” din Timişoara şi a Univ. de Nord din Baia Mare, Ordinul naţional “Pentru Merit” în grad de cavaler, acordat de Preşedintele României (2000), cinci medalii de aur şi argint obţinute la Saloanele Internaţionale de Invenţii de la Geneva, Bruxelles, Bucureşti şi Budapesta.

5. ZONA CALEA LUGOJULUI – STR. ŞTRANDULUI

TRONSONUL 5


INTRAREA „MIHAI ROŞU”-

Tronsonul de ramificaţie a străzii Turda situat între imobilele nr.21 şi 21A.


Mihai Roşu (alias Martinovici, n. 4 ianuarie 1750, Jadani, astăzi Corneşti, jud. Timiş – d. 18 septembrie 1822, Jadani) a fost un profesor, teolog şi scriitor bănăţean, care s-a dedicat emancipării românilor din Banat, a fost poliglot, cunoştea la perfecţie 5 limbi, a efectuat traduceri de lucrări teologice, cărţi bisericeşti, manual de şcoală, din limbile greacă, sârbă şi slavă.


6. ZONA MEHALA

TRONSONUL 6


INTRAREA „CORIOLAN BALTĂ”

Intrarea nouă perpendiculară pe strada Ion Popovici Bănăţeanu, situată între imobilele cu numerele 18 şi 20.

Coriolan Baltă (n. 11 august 1881, Beregsău Mare, jud. Timiş), a fost primar al Timişoarei din perioada 28 august 1930 – 17 august 1931, absolvent al Facultăţii de Drept din Cluj, după un an obţinând doctoratul, delegat prin Înalt Decret Regal pentru funcţia de prefect de Timiş – Torontal în perioada 31 dec.1921 – 4 feb.1922.

7.  ZONA FREIDORF– STR. ANTON BACALBAŞA


TRONSONUL 7


STRADA „CORIOLAN DRĂGULESCU”  

Stradă nouă perpendiculară pe str. Vasile Georgevici, situată la sud de strada Anton Bacalbaşa.


Coriolan Drăgulescu (n. 4 aprilie 1907, Vărădia, jud. Caraş-Severin – d. 1 iunie 1977, Bucureşti), a fost un academician român, chimist, membru titular al Academiei Române, a înfiinţat Facultatea de Chimie Industrială în cadrul Institulului Politehnic din Timişoara al cărei decan a devenit, a înfiinţat Baza de Cercetări Ştiinţifice din Timişoara, a fost pentru scurt timp Rector al IPT şi apoi ministru adjunct în Ministerul Educaţiei şi Învăţământului, a făcut parte din Consiliul IUPAC (International Union of Pure and Applied Chemistry) şi a fost reprezentantul României la Conferinţele Pugwash cu privire la Ştiinţă şi Afaceri Mondiale.


8. ZONA  CALEA BUZIAŞULUI - CALEA STAN VIDRIGHIN

TRONSONUL 8


BULEVRDUL „12 NOIEMBRIE 1884” 

Bulevardul cu denumirea „CONSTRUCTORILOR”, perpendicular pe Calea Stan Vidrighin, care îşi schimbă denumirea.

12 Noiembrie 1884 – Ziua în care Timişoara devenea primul oraş iluminat electric din Europa.


În 12 Noiembrie 1884, în Timişoara erau puse în funcţiune 731 lămpi de iluminat electrice, lămpi incandescente cu filament din cărbune care au iluminat un traseu stradal cu o lungime de 59 km. Astfel Timişoara devenea primul oraş din Europa continentală cu străzi iluminate electric, plasându-se în vârful avântului tehnologic din secolul al XIX-lea.

9. ZONA MEHALA – STAŢIA C.F.R. RONAŢ TRIAJ

TRONSONUL 9


STRADA „LUBLIN”  

Strada nouă perpendiculară pe prelungirea străzii Graz, situată la sud de aceasta.
Lublin – oraş din Polonia înfrăţit cu Timişoara, având faima de „Oxfordul Poloniei” datorită celor cinci universităţi publice şi câtorva institute particulare în care sunt instruiţi 100.000 de studenţi.


În contextul desemnării Timişoarei Capitală Europeană a Culturii pentru anul 2021, apropierea de acest oraş polonez nu poate fi decât un semn bun, întrucât şi Lublinul are o foarte bogată şi prestigioasă agendă culturală, ca de altfel şi o experienţă considerabilă în pregătirea unei candidaturi similare.

10. ZONA TORONTALULUI –  AEROPORT UTILITAR

TRONSONUL 10


STRADA „DIOGENE BIHOI”

Stradă nouă perpendiculară pe str.Corneliu Ursu, parelelă cu strada Slt. Ioan Grosaru, situată la nord-vest de aceasta.


Diogene V. Bihoi (sau Lelu, n.1946 - d.2002), a fost regizor al Teatrului German de Stat Timişoara (1989-1992), conducător al catedrei de teatru a Colegiului Naţional de Artă „Ion Vidu” din Timişoara (2000-2001), regizor la Casa de Cultură Studenţească din Timişoara, iniţiator şi mentor al trupei de teatru studenţesc „Thespis”. În 1994 a iniţiat prezentarea unei săptămâni de teatru care să reamintească de idealurile revoluţiei timişorene „Săptămâna teatrului politic 16-22 Decembrie”, festival care după dispariţia regizorului şi în memoria sa,  se numeşte „Săptămâna de teatru Diogene V. Bihoi” - 16-22 Decembrie.


11. ZONA SOARELUI – SPITALUL JUDEŢEAN

TRONSONUL 11


 „STRADA IOLANDA BALAŞ”

Tronsonul de ramificaţie a aleii cu denumirea „CRISTALULUI”, situat între Strada Uranus şi Aleea Sănătăţii.

Iolanda Balaş Sőtér (în maghiară Balázs–Sőtér Jolán n. 12 decembrie 1936, Timişoara - d. 11 martie 2016), a fost campioană olimpică română de etnie maghiară, care a dominat proba de săritură în înălţime timp de un deceniu, a fost preşedinte al Federaţiei Române de Atletism din 1988 până în 2005.
Comisia de Atribuire sau Schimbare de Denumiri la Strazi, Parcuri, Piete, etc., a cărei componenţă a fost actualizată prin Dispoziţia Primarului nr.1340/09.11.2016

Secretar:
Miron Frăţilă
             - consilier la Primăria Municipiului Timişoara

